《赠学者》
宋代·李衡

学诗如参禅，初不在言句。
伛偻巧承蜩，梓庆工削锯。
借问孰师承，妙处应自悟。
向来大江西，洪徐暨韩吕。
山谷擅其宗，诸子为之辅。
短句与长篇，一一皆奇语。
卓尔自名家，无愧城南杜。
君诗亦可人，羞作女工蠹。
正临百尺竿，到此方进步。
我性文字空，志在学农圃。
老矣甘摧颓，肯复事雕组。
少读三百篇，每自叹无补。
一念绝邪思，得处忘我所。
学诗如参禅，无舍亦无取。
立雪谩齐要，断臂徒自苦。
君欲问活法，活法无觅处。

作者简介：（1100—1178）扬州江都人，字彦平，号乐庵。高宗绍兴二年进士。授吴江主簿，有部使者侵刻百姓，投劾而归。后知溧阳县，留心民政。孝宗隆兴二年，召为监察御史。历枢密院检详、侍御史。因反对外戚张说以节度使掌兵权，除秘阁修撰致仕。晚年定居昆山，聚书逾万卷。